Document ID: 32014R1175

KOMISJONI MÄÄRUS (EL) nr 1175/2014,
30. oktoober 2014,
millega rakendatakse Euroopa Parlamendi ja nõukogu määrust (EÜ) nr 452/2008 (milles käsitletakse statistika koostamist ja arendamist hariduse ja elukestva õppe valdkonnas) seoses täiskasvanute elukestvas õppes osalemise statistikaga ja tunnistatakse kehtetuks komisjoni määrus (EL) nr 823/2010
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. aprilli 2008. aasta määrust (EÜ) nr 452/2008, milles käsitletakse statistika koostamist ja arendamist hariduse ja elukestva õppe valdkonnas, (1) eriti selle artikli 6 lõiget 1,
ning arvestades järgmist:
(1)
Määrusega (EÜ) nr 452/2008 on kehtestatud hariduse ja elukestva õppe valdkonda käsitleva Euroopa statistika süstemaatilise koostamise ühine raamistik.
(2)
Komisjoni määrusega (EL) nr 823/2010 (2) kehtestati meetmed statistikaalaste üksikmeetmete rakendamiseks, et koostada statistikat täiskasvanute elukestvas õppes osalemise kohta määruses (EÜ) nr 452/2008 sätestatud 2. valdkonna kohaselt.
(3)
Euroopa täiskasvanute elukestvas õppes osalemise statistika tegemisel ja levitamisel peaksid riiklikud ja liidu statistikaasutused võtma arvesse Euroopa statistikasüsteemi komitees 2011. aasta septembris kinnitatud Euroopa statistika tegevusjuhises sätestatud põhimõtteid.
(4)
Andmete kogumist täiskasvanute elukestvas õppes osalemise kohta tuleb regulaarselt kohandada muutustega ja uute arengutega elukestvas õppes ning uute teabevajaduste täitmiseks.
(5)
Uuringu tulemuste kõrgetasemelise ühtlustamise saavutamiseks kõikides riikides peab komisjon koostama metoodilised juhised uuringu korraldamiseks.
(6)
Seega tuleb määrus (EL) nr 823/2010 kehtetuks tunnistada.
(7)
Käesoleva määrusega ettenähtud meetmed on kooskõlas Euroopa statistikasüsteemi komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Andmete kogumine teise uuringu jaoks, mis käsitleb täiskasvanute osalemist või mitteosalemist elukestvas õppes (edaspidi „teine täiskasvanuhariduse uuring”), toimub 1. juulist 2016 kuni 31. märtsini 2017. Vaatlusperiood, mille kohta kogutakse andmeid elukestvas õppes osalemise kohta, on 12 kuud enne küsitlust.
Artikkel 2
Uuring hõlmab rahvastikku vanuses 25-64. Vanusegruppide 18-24 ja 65-69 kohta andmete kogumine on vabatahtlik.
Artikkel 3
Statistilised muutujad teise täiskasvanuhariduse uuringuga hõlmatavate vaatlusaluste objektide kohta, mis on kindlaks määratud määruse (EÜ) nr 452/2008 lisas sätestatud 2. valdkonna puhul, ja nende jaotus kehtestatakse käesoleva määruse I lisas.
Artikkel 4
Määruse (EÜ) nr 452/2008 lisas sätestatud 2. valdkonna andmeallikate ja valimi suurusega seotud nõuetele vastamiseks vajalikud valimi moodustamise ja täpsuse standardid on sätestatud käesoleva määruse II lisas.
Artikkel 5
Liikmesriigid edastavad komisjonile (Eurostatile) standardse kvaliteediaruande teise täiskasvanuhariduse uuringu kohta. Aruande struktuur peab vastama Euroopa statistikasüsteemi standardse kvaliteediaruande struktuurile, eelkõige võttes arvesse määruse (EÜ) nr 452/2008 artikli 4 lõike 1 punktis d sätestatud kvaliteedikriteeriume ja käesoleva määruse III lisas sätestatud lisanõudeid.
Artikkel 6
1. Liikmesriigid edastavad komisjonile (Eurostat) teise täiskasvanuhariduse uuringu mikroandmeid sisaldavad puhtad failid kuue kuu jooksul pärast riikliku andmekogumisperioodi lõppemist.
2. Liikmesriigid edastavad komisjonile (Eurostat) standardse kvaliteediaruande teise täiskasvanuhariduse uuringu kohta kolme kuu jooksul pärast mikroandmeid sisaldavate failide saatmist.
Artikkel 7
Käesolevas määruses on sätestatud miinimumnõuded. Liikmesriigid võivad kehtestada täiendavaid riiklikke nõudeid seoses teise täiskasvanuhariduse uuringuga, tingimusel et käesolevas määruses sätestatud kvaliteedinõuded on täidetud.
Artikkel 8
Määrus (EÜ) nr 823/2010 tunnistatakse kehtetuks.
Viiteid kehtetuks tunnistatud määrusele käsitatakse viidetena käesolevale määrusele.
Artikkel 9
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 30. oktoober 2014

Labels: 12
9
15
19